Projektiranje hiše je za investitorja dolgoročni projekt in velik finančni zalogaj. Pomembno je, da se pred pričetkom gradnje dobro seznani z vsemi fazami projekta, okvirnimi cenami vsake izmed faz ter možnimi tveganji in omejitvami. Tako velik projekt, kot je gradnja hiše, običajno poteka le enkrat v življenju posameznika in zahteva dodelan načrt gradnje. A brez pomoči strokovnjaka gradbene stroke, ki bo opravil projektiranje hiše, ne bo šlo.
Ljudje pogosto zamenjujejo ali enačijo izraz projektant in arhitekt. Včasih je lahko projektiral hišo vsak, ki je imel licenco za opravljanje poklica projektanta. To so bili inženirji različnih tehničnih strok, tehnični risarji ter tudi arhitekti. Osredotočili so se predvsem na statiko objekta in izvedbo objekta in ne toliko na arhitekturno zasnovo in dobro razporeditev prostorov. Manj poudarka je bilo na umeščanju objektov v prostor in preučitvi vplivov, ki jih stavbe imajo na določeno okolje.
Pooblaščeni projektanti so torej projektirali načrte tlorisov, različnih konstrukcij, načrte instalacij in opravljali projektiranje hiš. Bili so načrtovalci gradnje oziroma tisti, ki so zasnovali in izdelali načrt za objekt ali določeno področje in po izobrazbi niso nujno bili arhitekti.
Z napredkom v gradbeništvu in tehnologiji so se osnovne naloge projektanta tako razširile, da jih ne more več opravljati le en načrtovalec oziroma projektant. Projektant je širši izraz za osebe in podjetja, ki izvajajo projektiranje stavb, inženirskih in komunalnih objektov. Odgovorni so za projektiranje in urejanje projektne dokumentacije.
Beseda projektant se uporablja za glavnega načrtovalca objekta, ki pod seboj združuje projektante različnih strok. Torej gre za projektante požarnega reda, gradbenih konstrukcij, projektante elektroinštalacij, strojnih inštalacij (vodovodne instalacije in odvod kanalizacije, plinske inštalacije, napeljava prezračevalnega sistema) in arhitekturne projektante. Vsi skupaj zasnujejo projekt, ki ustreza predpisom in zahtevam sodobne gradnje. Projektanta je torej smiselno naslavljati še z nazivom, ki definira stroko posameznega projektanta.
Usposobljen in izobražen arhitekturni projektant bo stremel k usklajenosti želja strank in nalog vseh inženirjev v projektu načrtovanja gradnje, k funkcionalnosti in optimalni izkoriščenosti površin ter splošnemu izboljšanju projekta, projektnih dokumentacij in načrtov.
Ko govorimo o tem, na katerega projektanta se obrniti za projektiranje hiš, je to vsekakor projektant za hišo oziroma arhitekturni projektant. Najbolj pogosto ga imenujemo arhitekt. Je usposobljen strokovnjak za arhitekturo, ki ima dovoljenje za načrtovanje, projektiranje in nadzor nad gradnjo objektov.
Pooblaščeni arhitekt projektant ima licenco za opravljanje arhitekturno projektantskega dela. Na projektu gradnje vaše hiše bo opravil arhitekturno projektiranje hiše. Odgovoren bo za medsebojno usklajenost vseh delov projektne dokumentacije, za koordinacijo gradnje in kakovostno izvedbo gradnjo hiše od njene idejne zasnove do zaključka gradnje. Tako vam bo prihranjena marsikatera skrb.